राजभाषा अधिनियम के अंतर्गत सभी ‘क’ क्षेत्रों में हिंदी में कार्य किया जाना चाहिए. आंकड़े चाहे कुछ भी हों लेकिन वास्तविकता यह है कि महानगरों में स्थित बैंक के कार्यालयों में अभी भी अधिकांश कार्य अंग्रेजी में ही होता है. कार्यालयों में टिप्पण या पत्राचार में अंग्रेजी का ही बोलबाला है. कुछ सामान्य कार्य हिंदी में अवश्य कभी कभी किये जाते हों, लेकिन अधिकांश टिप्पण, पत्राचार, ऋण प्रस्तावों का विश्लेषण एवं सांख्यिकीय डेटा का संकलन और विश्लेषण अंग्रेजी में ही किया जाता है. इसके विपरीत बैंकों की हिंदी क्षेत्रों में स्थित शाखाओं में हिंदी का प्रयोग टिप्पण और पत्राचार में बहुलता से किया जाता है, यद्यपि डेटा संसाधन का कार्य अधिकांशतः अंग्रेजी में ही होता है. संभव है कि ग्रामीण और छोटे नगरों की बैंक शाखाओं में पदस्थ कर्मचारी समीप के हिन्दी भाषी क्षेत्रों से सम्बन्ध रखते हों और उन्हें अपने बेहतर हिंदी ज्ञान की वजह से हिंदी में कार्य करना अधिक सुविधाजनक लगता हो. हिंदी भाषी क्षेत्र के भारत सरकार के कार्यालयों की तुलना में सार्वजनिक बैंकों में हिंदी के उपयोग की स्थिति निश्चय ही बेहतर है. इसका प्रमुख कारण यह प्रतीत होता है की बैंकों ने अपने दिन प्रतिदिन के कार्यों/टिप्पण में बोलचाल की हिंदी को, जिसमें अंग्रेजी के शब्द भी सम्मिलित हैं, बहुत सहजता से स्वीकार किया है.